Parlement ook bekommerd oor treurige sportterrein | Maroela Media
Parlement ook bekommerd oor treurige sportterrein
Die sportterrein. (Foto: Enoch Mgijima Local Municipality/Facebook)
Die parlementêre portefeuljekomitee oor samewerkende regering en tradisionele sake (Cogta) sê hy is uiters bekommerd oor die geld wat die Enoch Mgijima-munisipaliteit aan 'n sportfasiliteit bestee het – veral omdat die munisipaliteit reeds kniediep in die skuld is.
Fikile Xasa, komiteevoorsitter, het LP's se kommer te kenne gegee oor die enorme bedrag geld wat aan die oprigting van die fasiliteit naby Queenstown in die Oos-Kaap bestee is, en die terrein wat uiteindelik aan die gemeenskap oorhandig is.
Die sportterrein bestaan nie uit veel meer as 'n oop veld met 'n staalpaviljoen en ablusiegeriewe nie.
Die terrein het die munisipaliteit sowat R15 miljoen uit die sak gejaag. Dít terwyl die plaaslike owerheid Eskom nagenoeg R400 miljoen en die ouditeur-generaal sowat R2,2 miljoen skuld.
"Gegewe die stand van die munisipaliteit se geldsake, behoort hy slimmer met sy finansies te werk te gaan," sê Xasa.
Die komitee het Xolile Nqatha, LUR vir samewerkende regering en tradisionele sake in die Oos-Kaap, se versoek dat 'n omvattende ondersoek na die besteding gedoen word, verwelkom.
"Ons hoop dat daar meningsvolle aanspreeklikheid is oor 'n projek van daardie aard."
Die munisipaliteit het vandeesweek in 'n Facebook-plasing die sogenaamde "feite oor die sportfasiliteit gestel" en gesê die projek het onder meer die oprig van 'n 780 m lange palissadeheining, die aanlê van 'n rugby- en sokkerveld, 'n atletiekveld, ablusiegeriewe en kleedkamers, 'n rioolstelsel en 'n staalpaviljoen behels.
Desnieteenstaande het die LUR die terrein besoek en gesê hy gaan die saak verder voer.
"Daar moet verantwoording gedoen word oor die kwessie of behoorlike prosesse gevolg is by die aanstelling van die diensverskaffer en wat werklik gebeur het," het Nqatha gesê.
Xasa sê dit is belangrik dat die munisipaliteit deurlopend deursigtig is en verantwoording doen vir elke sent van die belastingbetalers se geld wat aan die terrein bestee is.
"Die komitee sal noukeurig dophou hoe die saak hanteer en opgelos word. Indien dit aan die lig kom dat die geld wanbestee is, moet die oortreders die gevolge dra."
Baba ná 71 dae uit hospitaal
Bejaarde vrou dood buite woonstel gevind
Ai, en daar is nou nie eens 'n ou skaduweetjie te bespeur nie. Regtig. Of is die afdakke vir fase 2 beplan.
Net in Suid Afrika !!!
As jy nog stem vir ń party wat jou verbied het om op die strand te loop omdat jy miskien siek gaan word in die middel van somer het jy beslis brein skade en verdien jy nie die asem wat jy haal nie. En as jy stem vir ń party wat dit ondersteun het dan het jy nie ń brein nie.
Bekommerd oor daai gemors,plekke het nie eers skoon drink water nie,maar nou ja die 2 spanne wat vanmiddag daar teen mekaar speel sal wees die Generators teen die Dynamos,spel begin 15h30.
My vraag is net, hoe het die "Parlement" nooit geweet hiervan nie? Nee, hulle verswyg als totdat dit in die nuus uitkom dan is hulle almal SO GESKOK. Hierdie is slegs die tip van die ysberg, BILJOENE belasting geld gemors op iets wat uitmekaar val. Duidelik het hierdie klomp GEEN idee hoe om iets ordentliks op te rig nie. Gelukkig verskil mense se standaarde wat gestel word, dankie tog daarvoor.